Mesto izmenjave: Diakonhjemmet Hogskole, Oslo, Norveška

POROČILO O IZMENJAVI – jesenski semester 2015

Zelo sem zadovoljna z izkušnjo, ker je izpolnila moja pričakovanja od študija in študijskih dejavnosti, spoznala pa sem tudi nove ljudi.

Imela sem redna predavanja v angleščini, nekatera so bila samo z Erasmus študenti, druga pa so bila z vsemi študenti. Bilo je zelo zanimivo, ker so predmeti in predavanja bila zelo različna. Imeli smo nekaj seminarjev, predstavitev, projektnega in skupinskega dela. Profesorji so se menjavali, niso bili pri enemu predmetu vedno isti. Za vse lahko povem, da so zelo prijazni, ne vem, ali bi koga posebej omenila. Imela sem tudi priložnost v okvirju predmeta Public health obiskati eno od zavetišč za begunce; tam smo naredili projekt kot del izpita.

Norveška je zelo, zelo draga, to verjetno vedo vsi. Živela sem v študentskemu domu, v enoposteljni sobi, ki je stala okrog 430 evrov na mesec. Dom je v sklopu kampusa in je oddaljen 2 minuti peš od fakultete in knjižnice. Na fakulteti obstaja tudi menza, ampak je bila zame predraga (npr. sendvič 6-7 evrov). Menim, da je vse približno 4-krat dražje v primerjavi s Slovenijo in je treba na mesec imeti okrog 900-1000 evrov.

Ena od stvari, ki me je najbolj navdušila, je bila narava. Mesto je na morju, ima veliko parkov, okrog je veliko jezer, planin. Javni promet je tudi zelo dobro organiziran, postaja podzemne železnice je v bližini doma. Vozovnice so kot vse drugo drage (okrog 50 evrov mesečna), ampak nikakor ne priporočam poskus švercanja, ker so kazni 800-1200 evorv in so kontrole pogoste.

Na fakulteti obstaja skupina »social buddy«, kje domači študenti objavljajo različne aktivnosti v sklopu fakultete in zunaj nje za Erasmus študente. To mi je bilo zelo všeč.